Natasha Mans se huiswerker sterf in tref-en-trap | Netwerk24
Deur André Damons 10 September 2018 06:15
Die huiswerker van die vermoorde Natasha Mans en een van die laaste mense wat haar lewend gesien het, is Saterdagnag in ’n tref-en-trap-ongeluk in Bainsvlei naby Bloemfontein dood.
Die vrou, wat net as Alina (32) geïdentifiseer is, se lyk is Sondagoggend langs Kenilworthweg in Bainsvlei naby die huis wat Mans (41) voor haar dood met Dennis Casten, haar vriend, gedeel het, gekry.
Alina, wat ook as skoonmaker vir Mans se skoonmaakonderneming gewerk het, het ook op die erf in Castenweg, Groenvlei, gebly.
Haar dood kom sowat vier maande ná die steeds onopgeloste moord op haar werkgewer. Alina was van die laaste mense wat Mans lewend gesien het op die dag van haar verdwyning toe Mans haar op 31 Mei by ’n kerk in die stad afgelaai het.
Mans het daarna spoorloos verdwyn en haar lyk is sowat twee weke later in Casten se erf in Bainsvlei gevind. Sy het ’n skietwond in haar bors gehad. Sy is vermoedelik in ’n yskas of vrieskas gehou voordat haar lyk gevind is.
Lt.kol. Thabo Covane, polisiewoordvoerder, sê die vrou en haar man was op pad huis toe van ’n kuierplek in die omgewing.
Albei was glo onder die invloed van drank en die man het moeg geword van die loop en het besluit om langs die pad te slaap. Alina het egter aanhou stap en is toe deur ’n bakkie getref.
Volgens Covane het die bestuurder van die bakkie haar lyk uit die pad gehaal en weggery.
“Die lyk is vanoggend (Sondagoggend) deur lede van die militêre polisie van Tempe (-weermagbasis) gevind en hulle het die polisie gebel.
“Die man het waarskynlik verby sy vrou se lyk gestap sonder om dit te weet,” sê Covane.
Volgens hom is stukke van die voertuig op die toneel gevind.
Die man wou nie gister kommentaar lewer nie.
Casten het op 13 Junie op Mans se lyk in die verste hoek van sy erf in Groenvlei buite Bloemfontein afgekom byna twee weke nadat hy haar as vermis aangemeld het. Niemand is nog vir die moord in hegtenis geneem nie en die ondersoek duur voort.
Meer oor: Natasha Mans | Bloemfontein | Bainsvlei | Tref-En-Trap | Huiswerker